484/2015

Kærður var úrskurður héraðsdóms þar sem hafnað var kröfu F um að mál, sem félagið hugðist höfða á hendur Í og varðaði meðal annars bann við verkfalli F, sætti flýtimeðferð. Var niðurstaða hins kærða úrskurðar á því reist að dómkröfur F væru að efni til þær sömu og í öðru máli sem dæmt hafði verið í héraði og áfrýjað til Hæstaréttar. Því væri hvorki brýn þörf á skjótri úrlausn málsins né hefði það almenna þýðingu í skilningi 1. mgr. 123. gr. laga nr. 91/1991 um meðferð einkamála. Hæstiréttur komst að gagnstæðri niðurstöðu og taldi að málið varðaði stórfellda hagsmuni F og brýn þörf væri á skjótri úrlausn þess, sbr. 1. mgr. 123. gr. laga nr. 91/1991 um meðferð einkamála. Tekið var fram í því sambandi að ekki hefði þýðingu þótt kveðinn hefði verið upp héraðsdómur í sambærilegu máli og þeim dómi verið áfrýjað, enda ætti F ekki aðild að því. Dómur í því máli væri því ekki skuldbindandi fyrir aðila þessa máls hvorn gagnvart hinum. Var hinn kærði úrskurður því felldur úr gildi og lagt fyrir héraðsdóm að gefa út stefnu til flýtimeðferðar í málinu.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, B-kk-nf B-kk-nf og E-kk-nf T-kk-nf.

Sóknaraðili skaut málinu til Hæstaréttar með kæru 22. júlí 2015 sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 20. júlí 2015 þar sem hafnað var beiðni sóknaraðila um flýtimeðferð máls sem hann hyggst höfða gegn varnaraðila. Kæruheimild er í n. lið 1. mgr. 143. gr. laga nr. 91/1991 um meðferð einkamála. Sóknaraðili krefst þess að lagt verði fyrir héraðsdóm að gefa út stefnu til flýtimeðferðar í málinu.

Varnaraðili hefur ekki látið málið til sín taka fyrir Hæstarétti.

Eins og rakið er í hinum kærða úrskurði er önnur krafa sóknaraðila í fyrirhuguðu máli hans á hendur varnaraðila sú að honum sé, þrátt fyrir ákvæði laga nr. 31/2015 um kjaramál félagsmanna tiltekinna stéttarfélaga innan Bandalags háskólamanna og Félags íslenskra hjúkrunarfræðinga, heimilt að efna til verkfalls í samræmi við ákvæði laga nr. 94/1986 um kjarasamninga opinberra starfsmanna. Beiðni sóknaraðila um flýtimeðferð málsins er meðal annars rökstudd með því að allar verkfallsaðgerðir hans séu óheimilar samkvæmt 1. gr. laga nr. 31/2015. Það gangi gegn hinum almenna verkfallsrétti er sóknaraðila sé játaður í stjórnarskrá. Þegar af þeirri ástæðu sé afar brýnt fyrir sóknaraðila og félagsmenn hans, sem starfa hjá varnaraðila, alls um 2100 talsins, að fá nú þegar skorið úr því fyrir dómstólum hvort þeim sé unnt að nýta stjórnarskrárvarinn verkfallsrétt sinn þrátt fyrir umrædda lagasetningu. Hagsmunir þeirra felist einnig í því að þeir geti í tengslum við yfirstandandi kjaradeilu knúið á um kröfur sínar með verkfallsaðgerðum.

Samkvæmt fyrri málslið 1. mgr. 123. gr. laga nr. 91/1991 er það meðal skilyrða þess að unnt sé að krefjast flýtimeðferðar á máli að það varði verkfall eða aðrar aðgerðir sem tengjast vinnudeilu. Svo sem fram kemur í síðari málslið málsgreinarinnar getur aðili sem hyggst höfða slíkt mál óskað eftir því að málið sæti meðferð eftir ákvæðum XIX. kafla laganna ef brýn þörf er á skjótri úrlausn, enda hafi hún almenna þýðingu eða varði stórfellda hagsmuni hans.

Ekki fer milli mála að mál það, sem sóknaraðili hyggst höfða gegn varnaraðila, fullnægir skilyrði fyrri málsliðar 1. mgr. 123. gr. laga nr. 91/1991. Með skírskotun til þeirra röksemda sóknaraðila fyrir beiðni sinni um flýtimeðferð, sem að framan greinir, verður jafnframt fallist á að honum sé brýn þörf á skjótri úrlausn málsins og það varði stórfellda hagsmuni hans og félagsmanna hans þannig að uppfyllt séu skilyrði síðari málsliðar málsgreinarinnar. Í því sambandi hefur ekki þýðingu þótt kveðinn hafi verið upp héraðsdómur í máli, sem Bandalag háskólamanna hefur höfðað gegn varnaraðila, og þeim dómi verið áfrýjað til Hæstaréttar þar sem sóknaraðili á ekki aðild að því. Af þeim sökum er dómur í því máli ekki skuldbindandi fyrir aðila þessa máls hvorn gagnvart hinum.

Samkvæmt þessu verður hinn kærði úrskurður felldur úr gildi og lagt fyrir héraðsdóm að gefa út stefnu til flýtimeðferðar í málinu.

Dómsorð:

Hinn kærði úrskurður er felldur úr gildi og lagt fyrir héraðsdóm að gefa út stefnu til flýtimeðferðar í máli því sem sóknaraðili, Félag íslenskra hjúkrunarfræðinga, hyggst höfða á hendur varnaraðila, íslenska ríkinu.